ועדת הכספים, כנסת 17, פרוטוקול מספר 727, 2008-02-26 14:00

סטס מיסז'ניקוב: אני פותח את ישיבת ועדת הכספים בנושא הצעת חוק מס ערך מוסף (תיקון), התשס"ח-2007 (רישום מע"מ), הכנה לקריאה שנייה ושלישית.

סטס מיסז'ניקוב: רבותיי, אני התחייבתי בפני חבר הכנסת אורון שאני לא עושה מחטף מבחינת רביזיה והוא לא נמצא היום – כמובן שאני יכול להוריד את הרביזיה שלי – ולכן אני לא אצביע עכשיו על הרביזיה שלו.

סטס מיסז'ניקוב: בשום אופן לא.

סטס מיסז'ניקוב: אני אצביע על זה רק מחר.

סטס מיסז'ניקוב: אני הבטחתי לחבר הכנסת אורון לתת לו הודעה על כך.

סטס מיסז'ניקוב: לפרוטוקול אני אומר שוועדת הכספים עשתה מעשה גדול ועל פי מילה שנתן שר התעשייה והמסחר אלי ישי היום מוסיפים 17 מיליון שקלים לתקציב של חונכות.

ניסן סלומינסקי: יישר כוח גדול.

סטס מיסז'ניקוב: הוא מעביר בקשה לממשלה לדיון נוסף על כל המהות של הרשות לעסקים קטנים, כדי שייתנו לה לפחות פיילוט של שנה לעבוד כרשות אוטונומית ועצמאית, ואחרי שנה יבדקו מה הביצועים שלה, ולא יהפכו אותה למחלקה.

סטס מיסז'ניקוב: אני שוב אומר, זאת מילה של כבוד של שר התעשייה.

סטס מיסז'ניקוב: אני לא רואה שום סיבה לא להאמין לו ולכן אני מוריד את הרביזיה שלי.

ניסן סלומינסקי: שר התעשייה התכוון שהוא יוסיף את זה ובתנאי שההעברה הזאת תעבור

סטס מיסז'ניקוב: לא היה שום תנאי.

סטס מיסז'ניקוב: אני כבר אומר שאני מוריד את הרביזיה שלי.

ראובן ריבלין: אם יש כספים קואליציוניים, צריך שהם יינתנו בהתאם לתקופות השנה, בסוף השנה.

ניסן סלומינסקי: לא בסוף השנה אלא בעוד חודש.

ראובן ריבלין: אם למשל אלי ישי יצא בחודש הבא מהממשלה, למה לתת לו את הכספים?

סטס מיסז'ניקוב: ברביזיה הזאת למדתי שאני יותר זול מחבר הכנסת ליצמן.

ניסן סלומינסקי: הקואליציה דורשת שהתשלום יהיה מיידי כי מי יודע אם בחודש הבא הוא יישאר בקואליציה.

ניסן סלומינסקי: ראה כדוגמה את ישראל ביתנו.

סטס מיסז'ניקוב: אנחנו עוברים לסדר היום.

איריס וינברגר: ההצעה הזאת יצאה מאוד מצומצמת.

איריס וינברגר: מדובר על תיקון סעיף 107 שהוא סעיף של אצילת הסמכויות.

איריס וינברגר: סעיף 107 קובע בסעיף (א) שהנהלת המס תהיה בידי המנהל ורשאי הוא לאצול מסמכויותיו פרט לסמכויות מסוימות.

איריס וינברגר: בתוך הסמכויות האלה מצוי סעיף 61 שהמשמעות שלו היא ביטול רישום של עוסק או תיקון של הרישום הזה.

ראובן ריבלין: למה זה היה בחוק ההסדרים?

איריס וינברגר: זה יצא.

ראובן ריבלין: אני יודע, אבל תסבירו לי למה זה היה.

ראובן ריבלין: הייתה בעיה להגיש הצעת חוק רגילה ולהביא את זה לדיון בפנינו?

ראובן ריבלין: אם זה בא בחוק ההסדרים, סימן שהם ידעו שהם לא יכולים להעביר את זה.

איריס וינברגר: לא.

ניסן סלומינסקי: רצו להרוויח חודשיים-שלושה.

איריס וינברגר: זה הליך יעיל יותר.

יצחק וקנין: מהיר יותר.

איריס וינברגר: מדובר כאן בתיקון חוק שיאפשר יעילות של הרשות.

איריס וינברגר: זה תיקון שמאפשר יעילות וכן ראינו אותו כשייך לתקציב המדינה.

איריס וינברגר: סעיף 61 מאפשר למנהל סמכות לבטל רישום של עוסק או לתקן אותו.

איריס וינברגר: הסעיף הזה נכון להיום נמצא בסעיף 107(א) שהמשמעות היא שהמנהל לא יכול לאצול את הסמכות שלו.

איריס וינברגר: היום במבנה של מנהל רשות המסים ובכלל גם אם זה היה הסמנכ"ל, הנושא הזה הוא מאוד בעייתי, מאוד לא יעיל, לא מאפשר את כל הביטול של עוסקים שרשומים ובעצם העסק שלהם לא פעיל, הוא מכביד על המערכת, הוא מחייב את אותם עוסקים להגיש דוחות אפס וגם גילינו שזה משהו שמסייע בחשבוניות הפיקטיביות כי בסופו של דבר זה מונע מאתנו לבטל רישום של עוסקים, מכביד עלינו בביטול של רישום עוסקים, כאשר גילינו שהם עוסקים בחשבוניות פיקטיביות.

איריס וינברגר: המבנה של סעיף 107 קובע שתהיה אפשרות של אצילת סמכויות והיא תפורסם ברשומות.

איריס וינברגר: אנחנו התחייבנו למשרד המשפטים – וזה מופיע גם בדברי ההסבר להצעת החוק – שאנחנו את הסמכות הזאת נאציל לדרגה של ממונה אזורי ומעלה.

איריס וינברגר: לא מתחת לממונה אזורי.

איריס וינברגר: אני יכולה גם לומר שלמשל סעיף 58 שמאפשר שינוי סיווג מעוסק למלכ"ר, לכאורה המנהל יכול היה להאציל והסמכות הזאת נמצאת רק בידי סמנכ"ל.

איריס וינברגר: זאת אומרת, אני חושבת שבעניין הזה ההתחייבות שלנו היא התחייבות שתעמוד.

איריס וינברגר: כל הסמכויות בחוק מע"מ הן בידי המנהל.

חנן כהן: בהתחלה הבענו התנגדות כי חשבנו שמלכתחילה המחוקק רצה בכוונה לא לתת את האפשרות להאציל את הסמכות הספציפית הזאת כי צריך כאן שיקול דעת רחב כדי להפסיק רישום.

ראובן ריבלין: יש שימוע לגבי ההחלטה?

איריס וינברגר: כן.

ראובן ריבלין: בפני המנהל עצמו?

איריס וינברגר: בפני אותו אחד שמקבל את ההחלטה.

ראובן ריבלין: ועליו יש ערעור רק לבית המשפט.

איריס וינברגר: לבית המשפט.

חנן כהן: אחרי ששמעתי שאכן יש אפשרות של שימוע וביקשנו שיהיה מנגנון כזה שלפני שמחליטים לסגור, שולחים מכתב ומזמינים לשימוע ונותנים את האפשרות לשימוע, אנחנו לא רואים בזה בעיה ואין לנו התנגדות.

חנן כהן: השאלה מה המשקל של ההתחייבות שניתנה כאן.

איריס וינברגר: זה יצא בנוהל.

ראובן ריבלין: לא עושים את זה בחקיקה ראשית.

ראובן ריבלין: אפשר להצביע.

שגית אפיק: התחילה תהיה ממועד הפרסום.

סטס מיסז'ניקוב: מי בעד אישור הצעת חוק מס ערך מוסף (תיקון), התשס"ח-2007?

סטס מיסז'ניקוב: ה צ ב ע ה אושר פה אחד